[{"text_idx": "#000002", "text": "Txapelketari berari gertatu zaion bezala, txapelerako bidea ez da erraza izan Dimako eta Azpeitiko pilotarientzat, finalean atzetik aurrera egin behar izan baitute garaipena eskuratzeko. Patri Espinarrek eta Naroa Agirre gazteak aurretik hasi dute partida eta ohartzerako 4-0eko abantaila hartu dute, hein handi batean Usansoloko aurrelariak egindako joko azkarrari esker."}, {"text_idx": "#000003", "text": "Baina partida hasi eta gutxira agerikoa izan da aurrelari bizkaitarraren eskuina ez zegoela nahi bezain ondo eta pilota ez du nahi bezain gogor jotzerik izan. Hala ere, emakume sufritua da Espinar eta batez ere lehiakorra eta ez zuen garaipena merke saltzeko inolako asmorik. Bere atzelariak ere, oso gaztea izanagatik, etorkizun handia duela berretsi du finalean eta gauzak horrela, partida oso orekatua joan da bederatzinako berdinketara arte. Hortik aurrera, finalak kolore gorria hartu du, atzean zein aurrean, Aldaik eta Orbegozok nabarmen egin baitute gora euren jokoan."}, {"text_idx": "#000005", "text": "Hirugarren posturako lehian, Olatz Arrizabalaga eta, batez ere, Gentzane Aldaik, Derioko finalerdietan amaitu zuten aho zapore mingotsa kendu ahal izan dute, Ainhoa Ruiz de Infante eta Nora Mendizabali 11-18 irabazita. Orain bi aste ez bezala, bikote bizkaitarra oso lehiakor agertu da, apenas galdu dute pilotarik \u2013atzelariak bakarra galdu du\u2013 eta oso itxura ona eman dute."}, {"text_idx": "#000007", "text": "Olatz Arrizabalagak izan du, gainera, beste kontsolamendu handi bat, Emakume Master Cupeko antolatzaileek gernikarrari eman baitiote urteko pilotaririk onenaren saria, pilota mistorako jauzia eman zuenetik bere mailak gora baino ez duelako egin."}, {"text_idx": "#000011", "text": "Sei bikotek borrokatuko dute txapelaren bila, kadeteen, 22 urtez azpikoen zein elite mailakoen finaletan"}]